Si ist zallen eren ein wib wol erkant
SI ist zallen eren ein wib wol erkant·
schoner geberde mit zv́hten gemeit·
so das ir lop in dem riche vmbegant·
als der mâne wol verre vber lant·
lúhtet des nahtes wol lieht vnd breit·
so dc ir schin al die welt vmbe vat·
als ist mit gv̊te vmbevangen dú schone·
des man ir giht· si ist aller wibe ein krone·

Dis lop beginnet vil frowen versman·
dc ich die mine fúr alle andrú wib·
han zeiner krone gesezet so ho·
vnde ich der deheine vs genomen han·
des ist vil luter vor valsche ir der lip·
smal wol ze mâsse vil fier vnd fro·
des mv̊s ich in ir genaden beliben·
gebútet si so· min liebest vor allen wiben·

Got lasse mir vil lange leben gesunt·
die ich an wiblicher stete noch ie vant·
sit si min lip zeiner frǒwen erkos·
wol ir vil svͤsser vil rot ist ir der mvnt·
ir zene wis ebene vil verre erkant·
dur die ich gar alle vnstete verkos·
do man si lobte also reine vnd wise·
senfte vnd los· dar vmbe ich si noch prise·

IR tvgent reine ist der svnnen gelich·
die truͤben wolken tv̊nt liehte gevar·
swenne in den meigen ir schin ist so klar·
des wirde ich fteter froͤide vil rich·
dc vberlúhtet ir lob also gar·
wib vnd frǒwen die besten fúrwar·
die man benenne in tútschem lande·
verre oder nach so ist si es dú bas erkande·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse